정조 0년
丙申十一月二十二日辰時。上御興政堂。啓覆入侍時。左議政金尙喆。右議政鄭存謙。兼禮曹判書蔡濟恭。行判尹李景祜。右參贊黃景源。吏曹判書李徽之。戶曹參判鄭昌聖。伏於東。兼刑曹判書具善復。安春尹烿。行工曹判書徐命善。行兵曹判書洪樂性。知敦寧金孝大。刑曹參判鄭一祥。同知沈墢。咸春君李昌運。伏於西。行都承旨洪國榮。行左承旨金鍾秀。右承旨蔡弘履。左副承旨鄭民始。右副承旨徐有防。同副承旨李鎭衡。伏於南一行。刑曹參議李世奭。掌令李枰尹在醇。獻納金東淵。校理李秉模。修撰沈有鎭。伏於南二行。假注書李兢淵。事變假注書李殷模。記注官金鳳顯卜台鎭。伏於南三行。尙喆存謙進前曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。昨日臺疏。盛陳袞闕。卽予嗣服後初聞。故予果虛受。特賜優批。而至於金龜柱之援比於靑陽文忠。是何言乎。內殿酬酢。豈敢告於大殿。亦豈敢登諸章奏。而半夜扈衛之擧。幾累先王之聖德。某年罔極之說。有非臣子之敢提。則其所負犯。果何如哉。予於奉朝賀。初無私護之意。若以賢戚里。攻凶戚里。則有何不可。而暗逞私憾。自犯罔赦之罪。此豈容貸者乎。然而鄭履煥輩。不思改心革慮之道。而爲此周遮營護之計者。尤豈不痛駭乎。尙喆曰。不罪臺臣。雖出於來諫之聖意。而其營護凶徒之罪。恐不可一向容貸矣。上曰。戚里中如慶恩府院君。可謂罕有之人也。見其文集。亦可以知其素操矣。存謙曰。慶恩之賢。果如聖敎矣。上曰。罪人文案。諸承旨以次讀奏。而刑房先爲讀奏。有防進讀京囚殺獄罪人李長煥文案。上曰。南燮誰也。善復曰。南益祥之庶族矣。上曰。覆檢傷處。與初檢無異乎。存謙曰。然矣。上曰。直以刀刺殺耶。善復曰。先以藩木打仆。而仍拔刀刺殺矣。上曰。念意。何如。尙喆曰。行凶情節。昭然無疑。用法之外。無他可達矣。存謙曰。臣於待罪秋曹時。已知其獄情之無疑。用法與否。更無可論矣。善復曰。都下之人。皆知獄情之無疑。用法宜矣。一祥曰。介德龍卜。雖未捕捉。五人立證。一無可疑矣。上曰。兩人尙未捕捉乎。世奭曰。罪人承款之後。更無可問之端。故仍不發捕。而敺打行凶。俱皆昭然。用法宜矣。存謙曰。兩人之捉不捉。不關於獄情矣。景祜曰。用法之外。無他可議矣。濟恭曰。文案之外。都下傳說。亦皆明白。用法宜矣。烿曰。用法之外。無可達者矣。景源曰。獄情明白無疑。實無一毫可疑之端矣。命善曰。臣亦別無他見。用法宜矣。樂性曰。臣亦無他見矣。孝大曰。用法之外。無他可達矣。徽之曰。臣於待罪秋曹時。已知其無一毫可疑之端矣。昌聖曰。用法無容更議矣。墢曰。臣亦無他見矣。昌運曰。他無更達者矣。枰曰。臣亦詳聞都下之所傳。不待文案。明白無疑。用法宜矣。在醇曰。用法之外。更無可達矣。東淵曰。臣亦無他見矣。秉模曰。臣見亦與諸臣同矣。有鎭曰。用法之外。無他可達矣。上命書判付曰。更待三覆處分。國榮進讀成川殺獄罪人元明三文案。上曰。足脂何以墮落乎。善復曰。以火燒之。腐爛而落矣。上曰。酷刑矣。善復曰。此實前古未有之刑也。上曰。趙莫松何以勘律耶。尙喆曰。定配矣。上曰。招引之罪。止於定配乎。尙喆曰。招引與劫奪有異之故也。上曰。明三事。不無可疑之端。叔姪之互相推委。日子之前後差誤。殊可怪也。僉意。何如。尙喆曰。彩大之自謂首犯。不過漫漶獄情之計。而行凶情節。明白無疑。用法之外。無他可達矣。存謙曰。無辜之人。公然殺之。償命之典。更無可疑矣。善復曰。旣得趙莫松。則明三之罪。更無可論矣。一祥曰。趙莫松及於仁老味。雖未現捉。明三之酷刑殺人之罪。初無可議者矣。世奭曰。鄕谷愚氓。私用酷刑。濫殺無辜。三尺至嚴。決難容貸矣。景祜曰。以文案見之。則明三之爲元犯。明白無疑。用法宜矣。濟恭曰。臣於在箕營時。已知獄情始末。而烙刑非國家之所用。而渠敢以此殺人。用法固無更議。而叔姪推委。不過疑亂之計也。更無可疑之端矣。烿曰。國法至嚴。決不可容貸矣。命善曰。烙刑殺人。尤極陰慘。用法之外。無他可達矣。樂性曰。辭證明白。無容更議矣。景源曰。文案明白。更無起疑之端。依律置法。宜矣。徽之曰。獄案旣明白。叔姪推委。更無可疑矣。孝大曰。殺獄尤極凶慘。用法之外。無他可達矣。昌聖曰。渠旣以元犯自服。更無可疑之端矣。墢昌運曰。參證明白。用法之外。無可達者矣。枰曰。此是殺獄中凶獰者也。用法更無可議矣。在醇曰。三尺至嚴。用法宜矣。東淵曰。其欲疑亂之計。尤極巧惡。用法之外。無他可達矣。秉模曰。文案中終無彩大爲元犯之證據。則用法之外。無他可達矣。有鎭曰。獄情無疑。用法宜矣。上命書判付曰。更待三覆處分。國榮曰。渠之叔姪。互相推委者。果不無疑訝之端矣。上曰。然矣。鍾秀進讀北靑殺獄罪人李贊長文案。上曰。刺傷處何其多也。善復曰。無數亂刺。至於四十餘處矣。上曰。極爲凶慘矣。尙喆曰。自有殺獄以來。似未有如此凶慘者矣。上曰。罪人何不發明。而直招耶。善復曰。血痕狼藉於渠之衣袴。何以發明乎。上曰。檢狀與結語無異乎。尙喆曰。然矣。上曰。僉意。何如。尙喆曰。至今生存。已極駭憤。用法之外。有何可達乎。存謙曰。此獄尤無可疑者矣。善復曰。用法之外。無他可達矣。一祥曰。臣亦無他見矣。世奭曰。三尺至嚴。用法之外。無他可達矣。景祜曰。用法之外。無容更議矣。濟恭曰。罪人之至今假息。誠極痛恨。法外無他可達矣。烿曰。臣亦無他見矣。命善樂性曰。用法之尙今稽滯。誠極痛惋。更無可達矣。景源徽之孝大曰。行凶情節。萬萬凶慘。用法之外。更無可達矣。昌聖墢昌運曰。臣等亦無他見矣。枰在醇東淵秉模有鎭等曰。三尺至嚴。決不可容貸矣。上命書判付曰。更待三覆處分。弘履進讀鏡城兵符燒火罪人金克燁文案。有防曰。臣於北關之行。聞其傳說。則罪人與彩鳳。同處獄中。生子生女。一道民人。莫不痛惋云矣。上曰。僉意。何如。尙喆曰。罪人之尙今生存。實甚憤惋。用法宜矣。存謙曰。僉使已伏法。而此則以啓覆之故。尙今生存。已極可痛。用法與否。更無論矣。善復曰。文案昭然。情節痛惡。用法宜矣。一祥曰。用法之外。無他可達矣。世奭曰。臣亦無他見矣。景祜曰。用法之外。無容更議矣。濟恭曰。張宅河伏法之後。更何有可疑之端乎。用法外。更無所達矣。烿曰。臣亦無他見矣。樂性景源曰。用法之外。更無可達者矣。徽之孝大曰。臣等亦無他見矣。昌聖曰。臣於此獄。有不敢分明仰達者。或聞傳說。則以爲僉使。本以北道富人。晝夜泥醉。留宿村間之際。失其兵符。仍自造佩云。而其眞僞未能詳知矣。上曰。此言。何如。尙喆曰。僉使旣已伏法。罪人亦又承款。則雖或有稱冤之言。安知非罪人之做出耶。景祜曰。北來之人。以罪人之尙今不死。爲痛惋者多矣。有防曰。若不用法於此罪人。則邊氓無所懲畏矣。墢昌運曰。用法與否。無容更議矣。枰東淵曰。用法然後。可杜日後之弊矣。秉模有鎭曰。文案旣已昭然。用法之外。更無可達矣。國榮曰。眞僞雖未可的知。而旣有傳說。則其在審愼之道。不可不十分商量矣。上曰。然矣。命書判付曰。更待三覆處分。民始進讀寧邊殺獄罪人僧矜五文案。上曰。矜五年少而有力乎。濟恭曰。力能伸鐵鉤索云矣。上曰。罪人年歲不多。故初以爲訝矣。若然則此尤萬萬凶獰矣。存謙曰。然矣。上曰。僉意。何如。尙喆曰。行凶情節。萬萬凶惡。用法之外。更無可達矣。存謙曰。殺獄中。尤極凶慘。用法與否。無容更議矣。善復曰。罪惡凶慘。看證明白。用法宜矣。一祥曰。文案昭然。無容更議矣。世奭曰。臣亦無他見矣。景祜曰。用法之外。無可達矣。濟恭曰。臣於待罪關西時。此罪人裂枷逃走。故艱辛捕捉。而行凶情節。明白無疑。用法之外。更無可論矣。烿曰。臣亦無他見矣。命善曰。用法之外。無容更議矣。景源曰。用法然後。可以懲勵西土人心矣。徽之曰。殺獄中尤極凶獰。用法無容可論矣。孝大昌聖墢昌運曰。行凶情節。明白無疑。用法之外。無他可達矣。枰在醇東淵曰。情節萬萬痛惡。臣等亦無他見矣。秉模有鎭曰。獄情無疑。用法宜矣。上命書判付曰。更待三覆處分。枰存醇東淵秉模有鎭曰。請和緩削去其號。依律處斷。上曰。不允。請亟寢付處罪人韓翼謩延安府移配之命。仍施遠竄之典。上曰。不允。請亟寢付處罪人金相福公州牧移配之命。爲先施以遠竄之典。上曰。不允。枰在醇東淵曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。上曰。不允。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。請還寢尹象厚放歸田里之命。仍施絶島定配之典。上曰。不允。請洪樂任亟命王府。拿鞫嚴問。上曰。不允。請黑山島定配罪人金龜柱。依律處斷。上曰。不允。請杖配罪人韓命周。亟令王府。設鞫嚴問。上曰。不允。枰在醇曰。請大靜縣爲奴罪人金壽賢。依律處斷。上曰。不允。請鏡城府定配罪人述海。拿鞫嚴問得情。上曰。不允。請洪龍漢遠地定配。上曰。不允。請罷乙未五月庭試榜。上曰。不允。請放逐罪人安大濟。更令王府。拿鞫得情。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣定配罪人金載順。亟令王府。拿鞫嚴問。上曰。不允。請削黜罪人李澤遂會遂。竝施屛裔之典。上曰。不允。在醇曰。龜柱之所犯三大罪案。乃是罔赦。而不可以討逆。有所容貸也。明矣。合啓靳允。已是失刑之大。而今此韓後翼。右袒龜柱。投進一疏。至引不襯之喩。敢售嘗試之計。其心所在。有不可測。及夫批旨之下。聖度雖大。物情驚駭。今若以言者而不罪。則如後翼死黨之類。憑藉袞闕。營護凶徒。必將接跡而起。請韓後翼爲先削去仕版。絶島定配。上曰。韓後翼之死黨於金龜柱。固不可辭也。而昨日之疏。盛陳袞闕。所請不允。東淵曰。請南海縣圍籬安置罪人具庠。更令王府。嚴鞫得情。快正王法。上曰。不允。請大靜縣爲奴罪人金壽賢。更令王府。拿鞫嚴問。依律處斷。上曰。不允。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。請爲奴罪人河翼龍金重得。亟令王府。拿鞫得情。快正王法。上曰。不允。請海南縣定配罪人李弘濟。亟令王府。拿鞫嚴問。上曰。不允。請海南縣竄配罪人金載順。亟令王府。拿鞫嚴問。上曰。不允。措辭竝見上